ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0188/98 υποβολή: Cristiana Muscardini (NI) προς την Επιτροπή (5 Φεβρουαρίου 1998)

Θέμα: Άδειες ταξί

Η αρχή του ελεύθερου συναγωνισμού που επικυρώνεται από τη μεγάλη εσωτερική αγορά απειλεί να ζημιώσει μια σειρά επαγγελματικές δραστηριότητες, τα ιδιαίτερα χαρακτηριστικά των οποίων δεν προστατεύονται. Παράδειγμα αποτελούν οι οδηγοί ταξί, κυρίως στις χώρες αυτές που δεν έχουν, όπως το Λουξεμβούργο, μεγαλουπόλεις.

Ο δήμος του Λουξεμβούργου έθεσε σε εφαρμογή νόμο του Μεγάλου Δουκάτου ο οποίος στην πράξη διπλασίασε τον αριθμό των χορηγούμενων αδειών, δημιουργώντας σειρά εμποδίων στην άσκηση του επαγγέλματος, προπαντός από τους ανεξαρτήτως εργαζόμενους, τους οποίους και πλήττουν τα εγκριθέντα μέτρα, τα οποία ευνοούν τις μεγάλες εταιρείες.

Ζητείται από την Επιτροπή η έκδοση οδηγίας που θα καθορίζει τον αριθμό των χορηγούμενων αδειών βάσει του πραγματικού αριθμού κατοίκων, καθώς και τα κριτήρια επιλογής για τη χορήγηση άδειας.

Απάντηση του Κ. Kinnock εξ ονόματος της Επιτροπής (1 Απριλίου 1998)

Η Επιτροπή δεν προτίθεται να λάβει Κοινοτικά μέτρα για να καθορίζει τον αριθμό των χορηγουμένων αδειών ταξί ανάλογα με τον αριθμό των κατοίκων ή ακόμη να εκπονήσει κριτήρια επιλογής για την εκχώρηση των αδειών.

Οι εθνικές, περιφερειακές και τοπικές υπηρεσίες εξυπηρέτησης με ταξί εμπίπτουν εξ ολοκλήρου σχεδόν στην αρμοδιότητα των αρμοδίων αρχών των Κρατών μελών, οι οποίες είναι άλλωστε στην πιο κατάλληλη θέση για να ελέγχουν την τοπική αγορά ταξί.
ΓΡΑΠΤΗ ΕΡΩΤΗΣΗ E-0690/98 υποβολή: Amedeo Amadeo (NI) και Salvatore Tatarella (NI) προς την Επιτροπή (10 Μαρτίου 1998)

Θέμα: Altener II

Αναφορικά με την «πρόταση απόφασης του Συμβουλίου σχετικά με πολυετές πρόγραμμα προώθησης των ανανεωσίμων πηγών ενεργείας στην Κοινότητα - Altener II» (COM(97)87 τελικό - 97/0106 SYN) ((ΕΕ C 192 της 24.6.1997, σελ. 16 )), ζητείται να προωθήσει το πρόγραμμα Altener ευκαιρίες συνεργασίας με τα προγράμματα διεθνούς συνεργασίας όπως MEDA, PHARE και TACIS. Το Ευρωμεσογειακό φόρουμ θα έπρεπε να περιέχει μηχανισμούς συνεργασίας και συντονισμού με το πρόγραμμα Altener.

Απάντηση του κ.Παπουτσή εξ ονόματος της Επιτροπής (5 Μαΐου 1998)

Η πρόταση απόφασης σχετικά με πολυετές πρόγραμμα προώθησης των ανανεώσιμων πηγών ενέργειας στην Κοινότητα (Altener II) ((ΕΕ C 192 της 24.6.1997 )) αφορά, κατ'αρχάς, τα κράτη μέλη. Βάσει ειδικών πρωτοκόλλων, το πρόγραμμα είναι ανοιχτό στα κράτη μέλη του Ευρωπαϊκού Οικονομικού Χώρου (ΕΟΧ) με πρόσθετο προϋπολογισμό υπολογιζόμενο βάσει αυτών των πρωτοκόλλων. Όσον αφορά τις χώρες της Κεντρικής και Ανατολικής Ευρώπης και την Κύπρο, το άρθρο 7 της πρότασης απόφασης του Συμβουλίου ((ΕΕ C 192 της 24.6.1997 )) σχετικά με το Altener II προβλέπει συμμετοχή των εν λόγω χωρών βάσει συμφωνιών σύνδεσης οι οποίες θα πρέπει να θεσπιστούν σε διμερή βάση με τις χώρες που το επιθυμούν και με πρόσθετο προϋπολογισμό.

Παρόλο που υφίστανται δεσμοί μεταξύ του προγράμματος Altener και των προγραμμάτων Tacis, Phare και Meda, το Altener II δεν είναι πρόγραμμα διεθνούς συνεργασίας και, κατ'αυτή την έννοια, δεν μπορεί να λειτουργήσει εκτός Κοινότητας εκτός από τις συγκεκριμένες περιπτώσεις που προαναφέρθηκαν.

Αντιθέτως, στο πλαίσιο της κοινοτικής στρατηγικής που αναπτύχθηκε στη Λευκή Βίβλο «Ενέργεια για το μέλλον: ανανεώσιμες πηγές ενέργειας» ((έγγραφο COM (97) 599 τελικό )), προβλέπεται η διεθνής συνεργασία υπό πολλές μορφές, όπως αναλύονται στο πρόγραμμα δράσης που περιέχεται στο εν λόγω έγγραφο. Εξάλλου, η πρόταση πολυετούς προγράμματος-πλαισίου για δράσεις στον τομέα της ενέργειας ((έγγραφο COM (97) 550 τελικό )) προβλέπει μηχανισμούς ενίσχυσης του συντονισμού μεταξύ των θεματικών προγραμμάτων ενεργειακής πολιτικής (συμπεριλαμβανομένου του Altener) και των προγραμμάτων που έχουν δημιουργηθεί στο πλαίσιο των άλλων κοινοτικών πολιτικών (όπως τα Tacis, Phare και Meda).
ΓΡΑΠΤΗ ΕΡΩΤΗΣΗ P-1096/98 υποβολή: John Cushnahan (PPE) προς την Επιτροπή (30 Μαρτίου 1998)

Θέμα: Η προστασία των καταναλωτών στην Ιρλανδία

Η Ένωση Καταναλωτών της Ιρλανδίας είναι μιά μη κερδοσκοπική και μη κυβερνητική οργάνωση που λειτουργεί από το 1996 με σκοπό την υπεράσπιση των συμφερόντων των ιρλανδών καταναλωτών. Γνωρίζει η Επιτροπή ότι η ΓΔ ΧΧΙV πληροφόρησε την εν λόγω 'Ενωση ότι η αίτησή της για χρηματοδότηση δεν έγινε δεκτή για το 1998;

Στο πλαίσιο της Συνθήκης του Άμστερνταμ, στην οποία δίνεται έμφαση στην ενίσχυση της προστασίας των καταναλωτών, τί είδους δράση προτίθεται να αναλάβει η Επιτροπή, προκειμένου να διασφαλίσει την προώθηση και την εκπροσώπηση των δικαιωμάτων των καταναλωτών στην Ιρλανδία από μιά ανεξάρτητη οργάνωση των καταναλωτών όπως συμβαίνει και στα υπόλοιπα κράτη μέλη της ΕΕ;

Απάντηση της κας Bonino εξ ονόματος της Επιτροπής (27 Απριλίου 1998)

Η Ευρωπαϊκή Eπιτροπή μπορεί να επιβεβαιώσει ότι παρελήφθη αίτηση για χρηματοδότηση για τρία συνδεόμενα έργα, από την Ένωση Καταναλωτών της Ιρλανδίας (CAI) στο πλαίσιο μιας γενικής πρόσκλησης για υποβολή αιτήσεων που οργάνωσε η Επιτροπή.

Η Επιτροπή παρέλαβε 380 αιτήσεις περίπου. Περίπου 60 από αυτές επελέγησαν για χρηματοδοτική υποστήριξη. Δεν έγινε δυνατόν να χρηματοδοτηθούν περισσότερα έργα δεδομένων των περιορισμών στον προϋπολογισμό.

Η αίτηση της CAI αφορούσε τη χρηματοδότηση του περιοδικού «Consumers Choice». Η Επιτροπή έχει υποστηρίξει χρηματοδοτικά αυτό το περιοδικό για κάποια έτη, αλλά αποφασίσθηκε ότι δεν μπορεί πλέον η χρηματοδοτική υποστήριξη της ίδιας ενέργειας σε συνεχή βάση να είναι στόχος της κοινοτικής πολιτικής για τους καταναλωτές. Εάν γινόταν έτσι, θα υπήρχε κίνδυνος ν'αναπτυχθεί εξάρτηση από την κοινοτική χρηματοδότηση, πράγμα που ούτε η Επιτροπή ούτε η αρμόδια για τον προϋπολογισμό αρχή επιθυμεί. Η απόφαση να μη χρηματοδοτηθεί το έργο της CAI εξετάσθηκε μέσα σ'αυτό το πλαίσιο. Ο συλλογισμός αυτός στον οποίο βασίσθηκε η απόφαση της Επιτροπής εξηγήθηκε στο γενικό διευθυντή της CAI σε πρόσφατη συνεδρίαση.

Ωστόσο η Επιτροπή επιθυμεί να υπογραμμίσει ότι δύο σχέδια από φορείς συμφερόντων καταναλωτών στην Ιρλανδία έχουν γίνει δεκτά. Αυτά αντιστοιχούσαν πιο στενά στις προτεραιότητες που εντοπίσθηκαν για υποστήριξη μέσα στο 1998.

Τέλος η Επιτροπή σχεδιάζει να συγχρηματοδοτήσει εφέτος ένα μεγάλο συνέδριο στην Ιρλανδία σχετικά με τις νέες διατάξεις στη συνθήκη του Άμστερνταμ που αφορούν την πολιτική για τους καταναλωτές.
ΓΡΑΠΤΗ ΕΡΩΤΗΣΗ E-0333/98 υποβολή: Thomas Megahy (PSE) προς το Συμβούλιο (17 Φεβρουαρίου 1998)

Θέμα: Παραβίαση, από τις αρχές των ΗΠΑ, των δικαιωμάτων που κατοχυρώνει η Σύμβαση της Βιέννης περί των προξενικών σχέσεων

Αλλοδαποί, των οποίων ο αριθμός κυμαίνεται μεταξύ 60 και 100, έχουν καταδικαστεί σε θάνατο στις ΗΠΑ και, υπό τις παρούσες συνθήκες, αναμένεται να εκτελεστούν. Τουλάχιστον 8 από αυτούς είναι πολίτες κρατών μελών της Ευρωπαϊκής Ένωσης. Δυνάμει του άρθρου 36 της Συνθήκης της Βιέννης για τις προξενικές σχέσεις, την οποία έχουν προσυπογράψει οι Ηνωμένες Πολιτείες, κάθε ξένος υπήκοος έχει, σε τέτοιες περιστάσεις, δικαίωμα να έρθει σε επαφή με το προξενείο του/της. Η δυνατότητα αυτή όμως έχει δοθεί μόνο σε λίγους από τους καταδικασμένους κρατούμενους.

Είναι σε θέση το Συμβούλιο να μας πει τι μέτρα προτίθεται να λάβει είτε αυτό είτε οποιοδήποτε από τα κράτη μέλη του, ή προτίθεται να ζητήσει από την Επιτροπή να λάβει, σχετικά με την κατάφωρη αυτή παραβίαση των ανθρωπίνων δικαιωμάτων και της πολιτισμένης συμπεριφοράς;

Απάντηση (13/14 Ιουλίου 1998)

Το Συμβούλιο εκφράζει τη λύπη του διότι, ορισμένες φορές, τόσο σε επίπεδο Πολιτείας όσο και σε ομοσπονδιακό επίπεδο, οι αρμόδιες Αρχές δεν ενημερώνουν - ως θα όφειλαν - τα προξενικά όργανα.

Οι Ηνωμένες Πολιτείες, ως μέρος της Σύμβασης της Βιέννης περί προξενικών σχέσεων, υποχρεούνται να τηρούν γενικότερα τις διατάξεις αυτής της Σύμβασης, και, ειδικότερα, τις αφορώσες στη δυνατότητα πρόσβασης των προξενικών οργάνων στους φυλακισμένους. Στα κράτη μέλη της Ευρωπαϊκής 'Ενωσης εναπόκειται να προστατεύουν τα συμφέροντα των υπηκόων τους στις Ηνωμένες Πολιτείες και, εν ανάγκη, να παρεμβαίνουν ενώπιον των αρμοδίων Αμερικανικών Αρχών προς διευθέτηση των τυχόν δυσκολιών που αντιμετωπίζουν, σχετικώς, οι προξενικές αντιπροσωπίες. Σε περίπτωση που το κράτος μέλος του οποίου είναι υπήκοος ο αφορώμενος πολίτης δεν διαθέτει διπλωματική ή προξενική αντιπροσωπία, τότε, κατά τις διατάξεις του άρθρου 8 Γ της Συνθήκης περί Ιδρύσεως της Ευρωπαϊκής Κοινότητας, ο πολίτης αυτός τυγχάνει προστασίας εκ μέρους των Διπλωματικών και των Προξενικών Αρχών οιουδήποτε άλλου, εκπροσωπούμενου κράτους μέλους, υπό τους αυτούς όρους όπως και οι πολίτες αυτού του κράτους.
ΓΡΑΠΤΗ ΕΡΩΤΗΣΗ E-0612/98 υποβολή: Fernando Moniz (PSE) προς την Επιτροπή (9 Μαρτίου 1998)

Θέμα: Φράγμα του Sela - Οικολογικό πλήγμα

Μία από τις βασικές μέριμνες της ΕΕ είναι η προστασία του περιβάλλοντος. Κατά καιρούς έχουν ληφθεί διάφορες πρωτοβουλίες και αποφάσεις με σκοπό την καθιέρωση μόνιμης εκστρατείας ευαισθητοποίησης, παράλληλα με τις νέες ρυθμίσεις και κανονισμούς που τίθενται σε ισχύ στα κράτη μέλη.

Κατά την σύνοδο του Φεβρουαρίου 1998, στο Στρασβούργο, το θέμα αυτό, ιδίως δε το πρόβλημα των «κλιματικών μεταβολών», απασχόλησε ιδιαίτερα το Συμβούλιο, την Επιτροπή και το Ευρωπαϊκό Κοινοβούλιο.

Με σύμβαση που υπεγράφη το 1968, αποφασίστηκε η «υδροηλεκτρική εκμετάλλευση του Sela» στον ποταμό Minho στην βόρεια Πορτογαλία, πλησίον του Monηγo και Melgaηo, που θα ανελάμβαναν από κοινού η πορτογαλική επιχείρηση EDP και η ισπανική Union Fenosa.

Επειδή είναι βέβαιο ότι η δημιουργία μιας λίμνης μήκους 22 χλμ. θα οδηγήσει στην καταβύθιση εκατοντάδων ιχθυοτόπων και θα προκαλέσει την καταστροφή φυσικών οικοτόπων πλήττοντας πολλά είδη της πανίδας (σαρδελλομάνες, λάμπρινες και σολωμούς),

επειδή είναι επίσης βέβαιο ότι η δημιουργία του υδροταμιευτήρα θα προκαλέσει κλιματική μεταβολή, με αύξηση της υγρασίας και της έκθεσης στην ηλιακή ακτινοβολία που θα έχουν ως αποτέλεσμα την αλλοίωση του μικροκλίματος που είναι απαραίτητο για την καλλιέργεια ενός οίνου με μεγάλη παράδοση και υψηλή ποιότητα, (του «alvarinho»), που είναι το μοναδικό αποδεδειγμένης αποδοτικότητας προϊόν χάρις εις το οποίο μάλιστα δύο δήμοι της Πορτογαλίας, που διατηρούν την αυθεντικότητά τους και που είναι οι πλέον παραδοσιακοί αλλά ταυτόχρονα και οι πλέον ενδεείς της χώρας, καθίστανται ανταγωνιστικοί,

οι αρχές της τοπικής αυτοδίοικησης, οι φορείς εκπροσώπησης της περιοχής και ο πληθυσμός, εν γένει, θεωρώντας ότι θα πληγούν από τα αποτελέσματα του υδροηλεκτρικού σχεδίου διεδήλωσαν την αντίθεσή τους στην υπεροχή της οικονομικής λογικής και επιρροής έναντι της προστασίας της φύσης και της κοινωνικοοικονομικής οργάνωσης με παραδόσεις που έχουν τη ρίζα τους στον αγροτικό κόσμο και που επιβάλλεται να διατηρηθούν.

Το ερώτημα που τίθεται είναι το εξής: εάν, ενδεχομένως, το σχέδιο αυτό, το οποίο είναι αντίθετο προς τις αρχές που υποστηρίζει η ΕΕ, προχωρήσει, προτίθεται η Επιτροπή, εφόσον πλέον διαθέτει όλα τα σχετικά στοιχεία, να κινητοποιηθεί για την προστασία των διακυβευόμενων νόμιμων συμφερόντων;

Εάν ναι, ποιά συγκεκριμένα μέτρα πρόκειται να εφαρμοσθούν;

Απάντηση της κας Bjerregaard εξ ονόματος της Επιτροπής (21 Απριλίου 1998)

Το εν λόγω έργο δεν αποτέλεσε αντικείμενο αίτησης για κοινοτική χρηματοδότηση.

Σύμφωνα με τις πληροφορίες που διαθέτει η Επιτροπή, επί του παρόντος, πραγματοποιούνται διαβουλεύσεις όπως προβλέπει η διαδικασία αξιολόγησης των περιβαλλοντικών επιπτώσεων στην οδηγία 85/337/ΕΟΚ του Συμβουλίου της 27ης Ιουνίου 1985 σχετικά με την αξιολόγηση των επιπτώσεων ορισμένων ιδιωτικών και δημοσίων έργων στο περιβάλλον ((EE L 175 της 5.7.1985 )).

Η Επιτροπή θα μεριμνήσει ώστε οι αρμόδιες εθνικές αρχές να τηρήσουν το κοινοτικό δίκαιο, ιδίως όσον αφορά την προστασία της φύσης.
ΓΡΑΠΤΗ ΕΡΩΤΗΣΗ E-0664/98 υποβολή: Undine-Uta Bloch von Blottnitz (V) προς την Επιτροπή (10 Μαρτίου 1998)

Θέμα: Διατάξεις της ΕΕ για την προστασία των ειδών άγριας πανίδας και χλωρίδας - Ελλιπής εφαρμογή στη Γερμανία

Από την 1η Ιουνίου 1997 το εμπόριο στην ΕΕ των ειδών πανίδας και χλωρίδας που προστατεύονται από τη Σύμβαση της Ουάσιγκτον ρυθμίζεται αποκλειστικά με τον κανονισμό (ΕΚ) αριθ. 338/97 ((ΕΕ L 61 της 03.03.1997, σελ. 1. )). Η Γερμανία, κράτος μέλος της ΕΕ, δεν ανταποκρίθηκε ακόμη στην υποχρέωση εφαρμογής του κανονισμού αυτού, και κυρίως δεν εισήγαγε ρυθμίσεις που αφορούν τις κυρώσεις και π.χ. τη δυνατότητα κατάσχεσης (όπως ζητείται στο άρθρο 16 του κανονισμού). Εξακολουθούν να μην επιβάλλονται κυρώσεις στις ακόλουθες περιπτώσεις: εισαγωγή και εξαγωγή, αγορά, προσφορά προς αγορά, απόκτηση για εμπορικούς σκοπούς, έκθεση στο κοινό και χρήση για εμπορικούς σκοπούς καθώς και πώληση, προσφορά και μεταφορά των ειδών που απαριθμούνται στα παραρτήματα Α και Β του κανονισμού. Δεν αρκεί η εφαρμογή των γενικών τελωνειακών και κανονιστικών διατάξεων. Αντιθέτως. Oι αρμόδιες ποινικές αρχές διακόπτουν τις διαδικασίες κατά της παραβίασης του κανονισμού σχετικά με την προστασία της πανίδας και χλωρίδας. Προς το παρόν δεν προβλέπεται η μεταφορά της κοινοτικής οδηγίας στη νομοθεσία της Γερμανίας. Στην Επιτροπή εκκρεμεί υπό τα στοιχεία 97/4604SG(97) Α/11682/2 σχετική διαμαρτυρία της Επιτροπής κατά της θανάτωσης των πουλιών.

1. Πώς κρίνει η Επιτροπή τη στάση της Ομοσπονδιακής Δημοκρατίας της Γερμανίας;

2. Σε ποια διαβήματα έχει προβεί μέχρι σήμερα η Επιτροπή ώστε να παρακινήσει τη Γερμανία ως προς τη μεταφορά της ανωτέρω οδηγίας και τι προτίθεται να πράξει ώστε να ανταποκριθεί επιτέλους η Γερμανία στις υποχρεώσεις που απορρέουν από το άρθρο 16 της οδηγίας;

Aπάντηση της κ. Bjerregaard εξ ονόματος της Επιτροπής (30 Aπριλίου 1998)

H Eπιτροπή παρακολουθεί σήμερα την εφαρμογή, την επιβολή και την τήρηση - σε όλα τα κράτη μέλη, συμπεριλαμβανομένης της Γερμανίας - των διατάξεων του κανονισμού (EΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους. Η Επιτροπή επιδιώκει να διασφαλίσει την ορθή εφαρμογή με διμερείς και πολυμερείς επαφές και, όταν χρειάζεται, με προσφυγή στη δικαιοσύνη.
ΓΡΑΠΤΗ ΕΡΩΤΗΣΗ E-0541/98 υποβολή: David Thomas (PSE) προς την Επιτροπή (4 Μαρτίου 1998)

Θέμα: Σύστημα φορολογίας της Ισπανίας

Πιστεύει η Επιτροπή ότι η διαφορά ως προς την εφαρμογή των διατάξεων σχετικά με τους φόρους Patrimonio και Renta σε άτομα ισπανικής και μη ισπανικής υπηκοότητας συνιστά διακριτική μεταχείριση;

Απάντηση του κ.Monti εξ ονόματος της Επιτροπής (5 Μαίου 1998)

Η Επιτροπή υποθέτει ότι το Αξιότιμο Μέλος του Κοινοβουλίου εννοεί στην ερώτησή του την επιβολή φόρου ακίνητης περιουσίας που ανήκει σε μη μόνιμους κατοίκους.

Αξίζει να σημειωθεί ότι οι συγκεκριμένοι κανόνες της ισπανικής νομοθεσίας για τον φόρο εισοδήματος και τον φόρο περιουσίας και σχετικοί με την ακίνητη περιουσία δεν βασίζονται στην υπηκοότητα, αλλά στην ιδιότητα του μόνιμου ή μη μόνιμου κατοίκου στην Ισπανία.

Όσον αφορά το ερώτημα εάν τα εν λόγω καθεστώτα επιβολής για τους μη μόνιμους κατοίκους θα μπορούσαν να αποτελέσουν παραβίαση του κοινοτικού δικαίου, η Επιτροπή είναι της γνώμης ότι κάτι τέτοιο δεν συμβαίνει στην παρούσα κατάσταση αυτού του δικαίου. Η Επιτροπή άλλωστε αναφέρεται στις λεπτομερείς απαντήσεις της σε απάντηση στις γραπτές ερωτήσεις Ε-2459/95 του κ.Vanhecke ((ΕΕ C 82 της 17.3.1998 )) και E-910/92 του κ.Seligman ((ΕΕ C 58 της 1.3.1993 )) με αντικείμενο τους ίδιους φόρους.
ΓΡΑΠΤΗ ΕΡΩΤΗΣΗ P-0937/98 υποβολή: Josι Escudero (PPE) προς την Επιτροπή (16 Μαρτίου 1998)

Θέμα: Πολιτιστική συνεργασία με τη Λατινική Αμερική

Θα μπορούσε η Επιτροπή να παράσχει πληροφορίες σχετικά με τους όρους συμμετοχής στην πολιτιστική συνεργασία με τη Λατινική Αμερική μέσω των ήδη υφισταμένων ταμείων; Υπάρχουν διαγωνισμοί ή προγράμματα ενισχύσεων και/ή συγχρηματοδότησης των εγκεκριμένων και δημοσίων σχεδίων που επιτρέπουν στους πολίτες και τις πολιτιστικές οργανώσεις να αποκτήσουν πρόσβαση στη συμμετοχή και τη διανομή των σχετικών πόρων;

Απάντηση του κ. Marin εξ ονόματος της Επιτροπής (8 Απριλίου 1998)

Η Επιτροπή χρηματοδότησε, μεταξύ 1992 και 1997, μια σειρά δράσεων σε θέματα πολιτιστικής συνεργασίας με τις χώρες της Λατινικής Αμερικής, για ποσό ύψους 3,5 εκατ. ECU. Οι δράσεις αυτές καλύπτουν κυρίως τους εξής τομείς: την πολιτιστική ταυτότητα της Λατινικής Αμερικής και τον πολιτιστικό διάλογο, την κοινή κληρονομιά Ευρώπης και Λατινικής Αμερικής, την εικόνα της Λατινικής Αμερικής στην Ευρώπη, την εικόνα της Ευρώπης στη Λατινική Αμερική, την πολιτιστική κληρονομιά και τον τουρισμό για πολιτιστικούς σκοπούς.

Εξάλλου, όπως ορίζει το άρθρο 5 του κανονισμού αριθ. 443/92 (ΕΟΚ) της 25ης Φεβρουαρίου 1992 του Συμβουλίου περί χρηματοδοτικής και τεχνικής βοήθειας καθώς και οικονομικής συνεργασίας με τις αναπτυσσόμενες χώρες της Λατινικής Αμερικής και της Ασίας ((ΕΕ L 52 της 27.2.1992 )), η Επιτροπή αποδίδει ιδιαίτερη σημασία στην πολιτιστική διάσταση των αναπτυξιακών προγραμμάτων τα οποία χρηματοδοτεί στις χώρες της Λατινικής Αμερικής. Όσον αφορά την υποβολή δημοσίων σχεδίων, η Επιτροπή ακολούθησε τους ισχύοντες κανόνες.
ΓΡΑΠΤΗ ΕΡΩΤΗΣΗ E-1259/98 υποβολή: Edith Mόller (V) προς το Συμβούλιο (28 Απριλίου 1998)

Θέμα: Χορήγηση δανείου για την αγορά του κτηρίου D3 στις Βρυξέλλες

Στις 28 Ιανουαρίου 1998, το Προεδρείο του Ευρωπαϊκού Κοινοβουλίου αποφάσισε, με τη βοήθεια της Sociιtι Espace Leopold, να προβεί στην ανάληψη δανείου ύψους 500 εκατ. Ecu για να μπορέσει να αγοράσει το κτήριο D3 στις Βρυξέλλες.

Μπορεί να αναφέρει το Συμβούλιο εάν η απόφαση αυτή συμφωνεί με το αποτέλεσμα των συζητήσεων που είχαν διεξαχθεί πέρυσι μεταξύ Κοινοβουλίου, Συμβουλίου και Επιτροπής σχετικά με το θέμα αυτό;

Κοινή απάντηση στις γραπτές ερωτήσεις E-1259/98 και Ε-1519/98 (13/14 Ιουλίου 1998)

Από τις διοργανικές εργασίες που ανέφεραν οι Αξιότιμοι Βουλευτές προκύπτει ότι θα μπορούσε να προτιμηθεί μία λύση έμμεσης χρηματοδότησης.

Στο Ευρωπαϊκό Κοινοβούλιο εναπόκειται άλλωστε, στα πλαίσια της διοικητικής του αυτονομίας και τηρουμένων των συνθηκών για την ίδρυση των Κοινοτήτων, ιδίως δε των δημοσιονομικών τους διατάξεων, να επιλέγει τη λύση την οποία θεωρεί πλέον ενδεδειγμένη για την απόκτηση των κτιρίων του.

Το Συμβούλιο δεν έχει ενημερωθεί για την έρευνα η οποία αναφέρεται στο σημείο 3 της ερώτησης 1519/98.
ΓΡΑΠΤΗ ΕΡΩΤΗΣΗ E-0972/98 υποβολή: Mary Banotti (PPE) προς την Επιτροπή (30 Μαρτίου 1998)

Θέμα: Μπουτανοί πρόσφυγες και αντίδραση της ΕΕ

Γνωρίζει η Επιτροπή ότι 100.000 πρόσφυγες από το Μπουτάν ζουν σήμερα σε καταυλισμούς στο Νεπάλ, στις περιοχές της Jhara και του Morang;

Τί βοήθεια χορηγεί η Ευρωπαϊκή Ένωση στους πρόσφυγες αυτούς;

Είναι πεπεισμένη η Κοινότητα ότι η κυβέρνηση του Μπουτάν αναγνωρίζει τις ευθύνες που έχει απέναντι στους πρόσφυγες αυτούς;

Απάντηση του κ.Marνn εξ ονόματος της Επιτροπής (21 Απριλίου 1998)

Η Επιτροπή γνωρίζει ότι 100.000 περίπου πρόσφυγες από το Μπουτάν ζουν στις περιοχές της Jhyapa και του Morang στο δυτικό Νεπάλ.

Η Κοινότητα αποτελεί το σημαντικότερο χορηγό. Όλες μαζί οι επιχορηγήσεις της Κοινότητας αντιπροσωπεύουν σημαντικό ποσοστό της συνολικής βοήθειας. Από το 1992 έως το 1997, χορηγήθηκαν 13,4 εκατ. ECU κυρίως για προγράμματα περίθαλψης και συντήρησης, ενώ παρασχέθηκε ανάλογη ανθρωπιστική και επισιτιστική βοήθεια.

Σημασία αυτή τη στιγμή δεν έχει η αναγνώριση των ευθυνών αλλά η ανάγκη για την εξεύρεση λύσης που θα θέσει τέλος στο πρόβλημα των προσφύγων. Η Επιτροπή, η οποία βρίσκεται σε συνεχή διάλογο με τις κυβερνήσεις του Μπουτάν και του Νεπάλ προσπαθώντας να τις πείσει να καταλήξουν σε συμφωνία, γνωρίζει ωστόσο καλά ότι δεν υπάρχει εύκολη λύση στο πρόβλημα αυτό. Οι λύσεις θα προέλθουν μόνο από εκτεταμένο διάλογο μεταξύ των ενδιαφερομένων μερών.
ΓΡΑΠΤΗ ΕΡΩΤΗΣΗ E-0809/98 υποβολή: Hedy d'Ancona (PSE) προς την Επιτροπή (26 Μαρτίου 1998)

Θέμα: Έρευνα υπό τον τίτλο «An appraisal of technologies of political control - interim study» του STOA του Ευρωπαοκού Κοινοβουλίου (ΡΕ 166.499/Int.St)

Ποια συνέχεια πρόκειται να δώσει η Επιτροπή στις συστάσεις που αναφέρονται στην έκθεση «An appraisal of technologies of political control - interim study» του STOA του Ευρωπαϊκού Κοινοβουλίου (ΡΕ 166.499/Int.St), κυρίως όσον αφορά τις (νέες) τεχνικές ανακρίσεων και βασανιστηρίων;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις E-0807/98, E-0808/98 και E-0809/98 (7 Μαΐου 1998)

Η Επιτροπή θεωρεί ότι η υπόθεση αυτή δεν είναι της αρμοδιότητάς της.
ΓΡΑΠΤΗ ΕΡΩΤΗΣΗ E-0691/98 υποβολή: Amedeo Amadeo (NI) και Salvatore Tatarella (NI) προς την Επιτροπή (10 Μαρτίου 1998)

Θέμα: Altener II

Αναφορικά με την «πρόταση απόφασης του Συμβουλίου σχετικά με πολυετές πρόγραμμα προώθησης των ανανεωσίμων πηγών ενεργείας στην Κοινότητα - Altener II» (COM(97)87 τελικό - 97/0106 SYN) ((ΕΕ C 192, της 24.6.1997, σελ. 16 )), ζητείται να διευκρινισθούν σύντομα και όχι σε ετήσια βάση στόχοι, κριτήρια και τρόποι πρόσβασης, διατηρώντας αντίθετα την αναγκαία ελαστικότητα στα επίπεδα παρέμβασης εντός προδιαγεγραμμένων ορίων που δεν θα οδηγούν σε στρεβλώσεις του ανταγωνισμού.

Απάντηση του κ. Παπουτσή εξ ονόματος της Επιτροπής (5 Μαΐου 1998)

Οι στόχοι της πρότασης αποφάσεως για τη θέσπιση πολυετούς προγράμματος για την προαγωγή των ανανεώσιμων πηγών ενεργείας στην Κοινότητα (Altener II) ((ΕΕ C 192 της 24.6.1997 )) περιγράφονται στο άρθρο 1 και οι δράσεις στο άρθρο 2. Αυτό που συζητείται και καθορίζεται σε ετήσια βάση είναι οι προτεραιότητες, προκειμένου να συγκεκριμενοποιούνται οι προκηρύξεις υποβολής προτάσεων για κάθε έτος. Κατά τη συνεδρίαση της επιτροπής Altener της 25ης Φεβρουαρίου 1998, συζητήθηκε το κείμενο της πρόσκλησης υποβολής προτάσεων για το 1998. Το ενημερωτικό φυλλάδιο περιέχει τον κατάλογο των προτεραιοτήτων για κάθε δράση, καθώς και τα κριτήρια και τις ρυθμίσεις που θα ισχύσουν για τη διάρκεια του προγράμματος. Τα εν λόγω κριτήρια και οι ρυθμίσεις πρόσβασης είναι, εν μέρει, αυτά που ισχύουν, γενικά, κατά τις κοινοτικές προκηρύξεις, στα οποία προστίθενται αυτά που η Επιτροπή, μετά από συνεννόηση στο πλαίσιο της επιτροπής Altener, θεωρεί αναγκαία βάσει των προτεραιοτήτων.

Τα ποσοστά χρηματοδότησης καθορίζονται στο άρθρο 3 της πρότασης για απόφαση. Στην περίπτωση των στοχοθετημένων δράσεων, δεδομένου ότι ο στόχος τους έγκειται στη μείωση του μοναδιαίου κόστους, ο καθορισμός διαστημάτων διακύμανσης θα δημιουργούσε εμπόδια στον ανταγωνισμό.
ΓΡΑΠΤΗ ΕΡΩΤΗΣΗ P-1267/98 υποβολή: Alexandros Alavanos (GUE/NGL) προς την Επιτροπή (21 Απριλίου 1998)

Θέμα: Καταπάτηση των βασικών δικαιωμάτων των εργαζομένων στην Ολυμπιακή

Ο Κοινοτικός Χάρτης των θεμελιωδών κοινωνικών δικαιωμάτων των εργαζομένων του 1989, που περιελήφθη στις Συνθήκες της ΕΚ, ορίζει σαφώς στο άρθρο 1Β «η πληροφόρηση, η διαβούλευση και η συμμετοχή των εργαζομένων πρέπει να διεξάγεται έγκαιρα ιδίως σε περιπτώσεις που οι εργαζόμενοι θίγονται από την πολιτική απασχόλησης που ακολουθεί ο εργοδότης τους».

Επίσης στην οδηγία 75/129/ΕΟΚ ((ΕΕ L 48 της 22.2.1975, σελ. 29 )) όπως έχει τροποποιηθεί «περί ομαδικών απολύσεων» στο άρθρο 2 αναφέρει: «Σε ομαδικές απολύσεις ο εργοδότης υποχρεούται να πραγματοποιεί εγκαίρως διαβουλεύσεις με τους εκπροσώπους των εργαζομένων». Και συνεχίζει στην παράγραφο 3 του άρθρο 2: «Υποχρεούται ο εργοδότης για να μπορέσουν οι εκπρόσωποι των εργαζόμενων να διατυπώσουν εποικοδομητικές προτάσεις, να τους παρέχει κάθε πληροφορία, να ενημερώνει εγγράφως για τους λόγους των απολύσεων, τον αριθμό και τις κατηγορίες των υπό απόλυση».

Σε σχέδιο νόμου που κατατέθηκε αιφνιδίως στην ελληνική βουλή προτείνονται ριζικές αλλαγές που θίγουν θεμελιώδη εργασιακά δικαιώματα των εργαζομένων στην Ολυμπιακή Αεροπορία, (όπως ομαδικές απολύσεις), που ακόμη και η Διοίκηση της εταιρείας δεν γνωρίζει τις διατάξεις του.

Προτίθεται η Επιτροπή να εξετάσει κατά πόσο η διαδικασία αλλά και η ουσία του Νομοσχεδίου είναι σύμφωνη με το γράμμα και το πνεύμα του Κοινοτικού Χάρτη των δικαιωμάτων των εργαζομένων και της ανωτέρω οδηγίας;

Απάντηση του κ. Flynn εξ ονόματος της Επιτροπής (26 Μαΐου 1998)

Μόνον αφού εκδοθούν οι εθνικές διατάξεις και γνωστοποιηθούν κατάλληλα στην Ευρωπαϊκή Επιτροπή από τα κράτη μέλη, μπορεί αυτή να παρέμβει, εάν υπάρχει λόγος να πιστεύει ότι έχει παραβιαστεί η κοινοτική νομοθεσία.